**CONCURSUL JUDEȚEAN DE LIMBA ȘI LITERATURA ROMÂNĂ**

**„SORIN SIMION”**

**02 aprilie 2016**

**Clasa a V-a**

**Toate subiectele sunt obligatorii.**

**Timpul efectiv de lucru este de 2 ore.**

**Total: 100 de puncte. Se acordă 10 puncte din oficiu.**

**SUBIECTUL I** – **50 p.**

**Citeşte cu atenţie textele de mai jos:**

**A.**

|  |  |
| --- | --- |
| *Pe un fund de lac secat**Broscărimea ţine sfat:**- Ce ne facem, oac – oac – oac,**Nu mai este apă-n lac!**- Vai de mine, ne vom pierde,**Zice-o broască, cea mai verde.**Ce primejdie ne paşte!**Vom putea rămâne broaşte?**Un broscoi ce se sufoca**Zice: O-ca-ca, o-ca-ca* *Tare proaste mai sunteţi,* *Parcă-aţi fi mâncat bureţi.**Nu vorbiţi cu toate-n cor,* *Ascultaţi-l pe-autor,**Care zice că-i util**Să ne-alegem alt profil,**Căci e cazul ca să ştim**Că avem un omonim!* | *Deci, fără-a părea suspecte,**Să trecem pe post de-obiecte**La cei care sunt dispuşi**Să le fim... broaşte la uşi.**Priceput-aţi?**O-ka-ka-y!**Căutaţi-vă, dar, chei,* *Pentru că o broască nu e**Bună, dacă nu se-ncuie.**Prin urmare, dragi copii,**S-ar putea ca într-o zi**Să apară lăcătuşi**Să vă pună broaşte-n... uşi!*(Arcadie Suceveanu, ***Broaştele din uşi***) |

**B.**

*Regele-Furnică nu avea altceva de făcut decât să huzurească\* în iatacul său princiar, să fie servit de nişte graţioase furnicuţe cu cele mai gustoase firimituri de pâine şi să dea ordine şi indicaţii. Adevărul este că se plictisea cumplit şi visa în sinea lui la un scop măreţ. „Mi-aş dori să las ceva în urma mea care să dăinuie şi să uimească generaţii întregi de furnici! O minune a civilizaţiei furniceşti!”.*

*Însă n-a ştiut prea bine ce, până în ziua în care la curtea sa a poposit o furnicuță călătoare care i-a arătat regelui nişte fotografii cu fantasticele muşuroaie ale unor furnici ce trăiau în Africa şi se numeau termite. A doua zi, Regele-Furnică i-a chemat pe cei mai pricepuţi arhitecţi şi ingineri constructori din împărăţie.*

 *– Vreau să-mi construiţi un muşuroi cum nu s-a mai văzut pe lume! le-a poruncit el. Să aibă cel puţin douăzeci de etaje şi patru sute de săli de conferinţă. Iar la ultimul etaj să fie un observator astronomic de unde să pot observa cerul, căci îmi închipui că voi fi foarte aproape de el.*

(Adina Popescu, ***Muşuroiul Regelui-Furnică***)

*\*a huzuri vb.-* a trăi comod, în belșug și în trândăvie; a fi lipsit de griji; a o duce bine

1. Scrie câte un sinonim contextual pentru următoarele cuvinte: *primejdie, se sufoca, autor* (textul A), *bombănind, a poposit.* (textul B). **5 p**
2. Explică rolul virgulelor în enunţul: *Prin urmare, dragi copii, / S-ar putea ca într-o zi/ Să apară lăcătuşi/ Să vă pună broaşte-n... uşi!*și rolul ghilimelelor în enunţul: *„Mi-aş dori să las ceva în urma mea care să dăinuie şi să uimească generaţii întregi de furnici! O minune a civilizaţiei furniceşti!”* **5 p**
3. Selectează, din textul B, două cuvinte formate prin derivare. **5 p**
4. Transcrie câte două figuri de stil diferite din fiecare text și numește-le. **4 p**
5. Construieşte câte un enunţ cu omonimele cuvintelor din textul A: *mine, dacă, chei, post*, respectiv din textul B: *zi,care****.* 6 p**
6. Transcrie din fragmentul următor cuvintele care conțin diftong, triftong şi hiat: *– Vreau să-mi construiţi un muşuroi cum nu s-a mai văzut pe lume!* **4 p**
7. Precizează câte litere şi câte sunete conţine fiecare cuvânt din șirul: *chemat, altceva, este, douăzeci, cerul, căci.* **6 p**
8. Transcrie, din textul B, trei verbe folosite la moduri diferite și două substantive în cazuri diferite, precizându-le. **5 p**
9. Selectează din ultima strofă a textului A un subiect și un predicat. **5 p**
10. Identifică valoarea morfologică a verbului ***a fi*** din următorul enunț:*Iar la ultimul etaj să fie un observator astronomic de unde să pot observa cerul, căci îmi închipui că voi fi foarte aproape de el,* apoi construiește câte un enunț cu celelalte valori, pe care le vei preciza.  **5 p**

**SUBIECTUL al II-lea (15p.)**

Scrie o compunere de 15-20 de rânduri (150 – 200 de cuvinte) în care, folosind exemple din cele două texte, să prezinţi raportul dintre realitate şi ficţiune, aşa cum se reflectă în aceste opere literare. În alcătuirea compunerii trebuie să ai în vedere următoarele repere:

− ilustrarea, cu exemple din cele două texte, a două caracteristici ale unei opere literare; **4 p**

− evidenţierea, în fiecare text, a raportului dintre realitate şi ficţiune; **4 p**

− identificarea şi interpretarea expresivităţii a două figuri de stil diferite sau a două imagini artistice; **4 p**

− interpretarea originală a ideilor ilustrate în texte. **3 p**

**SUBIECTUL al II-lea (15p.)**

Alcătuieşte o compunere de 20-25 de rânduri (200 – 250 de cuvinte), în care eroii să fie un personaj din cele două texte citate și tu însuți/însăți. Vei imagina o întâmplare petrecută în Țara Oamenilor.

În compunerea ta, vei avea în vedere:

− respectarea structurii specifice unei compuneri; **2 p**

− găsirea unui titlu sugestiv; **3 p**

− folosirea a cel puțin patru figuri de stil diferite pe care le vei indica la sfârșitul compunerii; **4 p**

− integrarea în compunere a dialogului, a narațiunii şi a unor secvențe descriptive; **3 p**

− viziunea originală asupra temei propuse. **3 p**

**REDACTARE (pentru ambele compuneri – 10 puncte)**

unitatea compoziţiei – 1p.; registrul de comunicare, stilul şi vocabularul – 2p.; coerenţa exprimării și a textului – 2p.; ortografie – 1p.; punctuaţia – 1p, aşezarea în pagină – 1p, respectarea numărului de cuvinte – 1p, lizibilitatea – 1p.